DA Den Europæiske Unions Tidende C 112/12

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 112/06

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»CRUDO DI CUNEO«

EF-Nr.: IT-PDO-0005-0490-05.09.2005

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn : Ministero Delle Politiche Agricole E Forestali Adresse : Via XX Settembre n. 20 00187 Roma ITALIA Tlf. : +39 0646655106 Fax : +39 0646655306 E-mail : saco7@politicheagricole.gov.it

2. Sammenslutning:

Navn : Consorzio di Promozione e Tutela del Prosciutto di Cuneo Adresse : Corso Dante, 51 12100 Cuneo ITALIA Tlf. : +39 0171942008 Fax : +39 0171942023 E-mail : chiara.astesana@astesanaspa.it Sammensætning : Producent/forarbejdningsvirksomhed ( X ) Andre ( )

3. Produktets art:

Kategori 1.2 — Kødprodukter

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Crudo di Cuneo«

4.2. Beskrivelse:

Til fremstilling af »Crudo di Cuneo« må kun anvendes ferske skinker fra svin, der er født, opdrættet og slagtet i det anførte produktionsområde.

Der må kun anvendes svin af de traditionelle racer italiensk »Large White« og »Italiensk Landrace«, forædlet i overensstemmelse med den italienske stambog, eller afkom af orner af de samme racer, afkom af orner af racen »Duroc«, forædlet i overensstemmelse med den italienske stambog, afkom af orner af andre racer eller af krydsede racer, forudsat at de kommer fra selektions- eller krydsningsprogrammer, hvis målsætninger er forenelige med den italienske stambog for så vidt angår fremstilling af tunge svin.

Foderrationens sammensætning respekterer svinets behov i de tre opdrætsfaser: startfase, vækstfase og opfedningsfase:

1. STARTFASE (op til 30 kg/levendevægt) Foderrationens sammensætning — Råprotein: 16-22 % — Fordøjelig energi/dag: 3 230-3 900 — Lysin g/kg: 10-16 % — Råfibre: 3 %-5 % Daglig ration (sammensætning udtrykt I % af de forskellige bestanddele, svarende til 4 % af dyrets levendevægt) — Majs: 35-40 — Soja (mel): 16-20 — Hvede: 12-15 — Byg: 13-17 — Sojaolie: 1-3 — Klid fra blød hvede: 8-12 — Mineral- og vitamintilskud: 3-5 I denne fase må der ikke gives spraytørret svineplasma og friske og koncentrerede mælkeprodukter.

2. VÆKSTFASE (fra 30 til 80 kg/levendevægt) Foderrationens sammensætning — Råprotein: 15,50-18 % — Fordøjelig energi/dag: 3 200-3 600 — Lysin g/kg: 7-16 % — Råfibre: 3,5-5 % Daglig ration (sammensætning udtrykt I % af de forskellige bestanddele, svarende til 3 % af dyrets levendevægt) — Majs: 45-49 — Soja (mel): 14-18 — Hvede: 10-13 — Byg: 9-12 — Fedtstoffer: 1,5-2 — Klid fra blød hvede: 10-14 — Mineral- og vitamintilskud: 3-5

3. OPFEDNINGSFASE (80-156 kg/levende slutvægt) Foderrationens sammensætning — Råprotein: 13,5-17,5 % — Fordøjelig energi/dag: 3 100-3 400 — Lysin g/kg: 6 til 9 % — Råfibre: 3,5-5,5 % Daglig ration (sammensætning udtrykt I % af de forskellige bestanddele, svarende til 2,3 % af dyrets levendevægt) — Majs: 49-53 — Soja (mel): 12-16 — Hvede: 9-12 — Byg: 8-11 — Fedtstoffer: 1-1,5 — Klid fra blød hvede: 10-14 — Mineral- og vitamintilskud: 3-5

I denne fase må der ikke gives madrester, fiskeolie (til dyr over 40 kg levendevægt), foderkager med fedtindhold over 4 % (til dyr over 120 kg), kiks, grissini, snacks (fra 60 kg levendevægt frem til slagtning), slagteriaffald og dyremel generelt, biprodukter af ris.

Behovene i de forskellige faser kan variere alt efter dyrenes vækstrate eller som følge af usædvanlige vejrforhold (høje sommertemperaturer).

Råvarerne til foderbrug stammer hovedsageligt fra produktionsområdet for »Crudo di Cuneo« og kornet for en stor del fra de samme bedrifter, som opdrætter svinene.

På salgstidspunktet skal »Crudo di Cuneo« være lagret i mindst 10 måneder, beregnet fra forarbejdningens start; vægt mellem 7 og 10 kg ved endt modning; ensfarvet rød skæreflade; den magre yderdel og inderdel skal have en blød og kompakt, ikke slap konsistens; det ydre synlige fedtlag er hvidt til hvidgult, kompakt, ikke fedtet; aroma og smag af skåret skinke: vellugtende, lagret og mild; indre fedt (hvidt) findes i beskeden mængde i og mellem de store muskler; ingen usædvanlige lugte. Fedtet må, ved punktering, ikke afgive en overdreven ram lugt, heller ikke lugt af mælk, fisk eller andre unormale lugte. Den kemiske sammensætning af det magre kød skal ligge inden for følgende grænser i procent af bicepsmusklen: Salt, mellem 4,5 og 6,9; fugt, mellem 57 og 63; proteolyse, mellem 22 og 31. Ingen ydre anomalier: sværen og knoglen skal være ubeskadiget, uden skorpedannelse eller bløde steder. Skærefladens farve: må ikke fremvise uregelmæssigheder, pletter og striber.

4.3. Geografisk område:

Produktionsområdet for »Crudo di Cuneo« BOB ligger mellem de Liguriske Alper, mellem colle di Cadibona og colle di Nava, De Maritime Alper, indtil colle di Tenda, og Alpi Cozie. Bjergene danner således en U-formet kant, som omringer en højslette, der fra syd mod nord gennemskæres af floderne Tanaro og Po og deres bifloder. Dette område omfatter provinsen Cuneo, provinsen Asti og følgende kommuner i provinsen Torino: Airasca, Andezeno, Arignano, Baldissero Torinese, Bibiana, Bricherasio, Buriasco, Cambiano, Campiglione Fenile, Candiolo, Cantalupa, Carignano, Carmagnola, Castagnole Piemonte, Cavour, Cercenasco, Chieri, Cumiana, Frossasco, Garzigliana, Isolabella, Lombriasco, Luserna S. Giovanni, Lusernetta, Macello, Marentino, Mombello di Torino, Montaldo Torinese, Moriondo Torinese, None, Osasco, Osasio, Pancalieri, Pavarolo, Pecetto Torinese, Pinerolo, Pino Torinese, Piobesi Torinese, Piossasco, Piscina, Poirino, Pralormo, Prarostino, Riva, Roletto, Rora’, S. Secondo di Pinerolo, Santena, Scalenghe, Trofarello, Vigone, Villafranca Piemonte, Villastellone, Vinovo. Takket være vindforholdene er dette geografiske område præget af stabil fugtighed på mellem 50 % og 70 % og gennemsnitstemperaturer, som ikke er for lave om vinteren og ikke for høje om sommeren, hvilket giver de rette vilkår for en ensartet lagringsproces, hvor den proteolytiske aktivitet og det lave fugtindhold giver »Crudo di Cuneo« dens karakteristiske egenskaber.

4.4. Bevis for oprindelse:

Hver enkelt fase i produktionsprocessen overvåges, idet input og output for hver fase dokumenteres. På denne måde og ved, at opdrættere, slagterier, opskæringsvirksomheder, forarbejdningsvirksomheder og pakkevirksomheder opføres i særlige registre, der føres af kontrolinstansen, og ved at de producerede mængder indberettes rettidigt til kontrolinstansen, sikres det, at produktet kan spores (fra produktionskædens start- til slutpunkt). Alle fysiske og juridiske personer, der er opført i de pågældende registre, underkastes kontrol fra kontrolinstansens side, i overensstemmelse med bestemmelserne i varespecifikationen og den pågældende kontrolplan.

4.5. Produktionsmetode:

Der må ikke bruges dybfrosne skinker til fremstilling af »Crudo di Cuneo«. Orner og søer må ikke bruges. Skinkerne skal komme fra dyr, der er slagtet mellem 24 og 120 timer forinden. De separeres og renskæres. Derefter tørsaltes de med tørt eller delvist fugtet salt. Saltet kan tilsættes små mængder af knust sort peber og eddike og kan iblandes krydderier, krydderiekstrakter eller naturlige antioxidanter. Der må ikke bruges konserveringsmidler. Saltningen varer mindst to uger. Efter saltningen hviler skinkerne i mindst 50 dage. »Crudo di Cuneo« lagres i ti måneder at regne fra saltningens begyndelse. Under lagringen indsmøres skinken i en pasta bestående af svinefedt, salt og ris- eller hvedemel. Dette finder sted i én omgang mellem den femte og syvende måned eller i flere omgange mellem den fjerde og ottende måned. Blandingen kan indeholde fintmalet sort eller hvid peber. Til fremstilling af BOB »Crudo di Cuneo« må kun anvendes ferske skinker fra svin, der er født og opdrættet under iagttagelse af strenge krav til dyrevelfærd. Dvs. at svinet ikke må udsættes for stress som følge af transport og genopstaldning i fravænnings-, vækst- og opfedningsfasen. Ved opdrætningen skal det endvidere sikres, at resultaterne af opfedningsfasen er i overensstemmelse med slutproduktets karakteristika. »Crudo di Cuneo« er således karakteriseret ved et optimalt fedtlag. Dette er grunden til, at dyrene skal fødes og opdrættes i produktionsområdet.

Også slagtningen skal finde sted i produktionsområdet, både på grund af den korte tid mellem slagtning og forarbejdning, og fordi lange transporter ville medføre kvæstelser og dannelse af hæmatomer og mærker, som ville stride mod forarbejdningskravene.

Forarbejdningen og lagringen af skinkerne, jf. punkt 4.6, hænger tæt sammen med de menneskelige og naturbetingede faktorer i produktionsområdet. Ved fremstilling af »Crudo di Cuneo« skal disse operationer derfor finde sted i det pågældende produktionsområde.

4.6. Tilknytning:

BOB-produktionsområdet er fra gammel tid knyttet til svineopdræt og forarbejdning og lagring af »Crudo di Cuneo« takket være de særlige jordbunds- og vejrforhold, der adskiller området fra andre, og som giver produktet dets særlige kvalitet, der let genkendes af den endelige forbruger.

Fugtindholdet i »Crudo di Cuneo«, som hænger tæt sammen med saltindholdet, er et resultat af vindforholdene i området. Vinden fra bjergene, som skifter retning fra morgen til aften, sikrer en lav luftfugtighed og bidrager derved til de optimale lagringsbetingelser i form af lav fugtighed, passende lagringstider og proteolytisk aktivitet, der er karakteristiske for »Crudo di Cuneo«.

Også hvad råvaren angår, er der tale om en tæt tilknytning mellem miljø og produkt, idet den proteolytiske aktivitet i skinken også hænger sammen med råvarens egenskaber. Cuneo-svinet opdrættes i en højde af gennemsnitligt 350 meter over havets overflade, hvor fraværet af vintertåge og hedebølger om sommeren sikrer sunde levevilkår. Ud over den sunde luft og det rene vand finder den hurtige modning af kødet sted takket være det traditionelle sunde og naturlige foder baseret på lokale kornsorter. Den proteolytiske aktivitet skyldes udviklingen af mikroorganismer på overfladen. Den lette saltning sikrer, at fugtigheden i skinkekødet stiger til vejs som følge af kapillareffekten. På skinkens overflade skabes der derved mikroklimatiske betingelser for en moderat forøgelse af fugtigheden, som begunstiger udviklingen af skimmel og gær, der kan nedbryde proteinbestanddelen af den magre del af skinken: Herved frigives peptidfraktioner, som bidrager afgørende til Cuneo-skinkens karakteristiske smag og luft.

Det afgørende bidrag til BOB-produktets kvalitet og omdømme hos forbrugerne kommer fra de mennesker, som i århundredernes løb har udviklet de særlige forarbejdningsmetoder, som siden — helt til vore dage — er gået i arv fra generation til generation. Skriftlige vidnesbyrd findes allerede i 1618 i »Clypeo del gentilhuomo« af Guglielmino Prato, som giver en detaljeret beskrivelse af skinkeforarbejdernes arbejde i Piemonte.

Forbruget af »Crudo di Cuneo« er dokumenteret i tidernes løb af de mange bestillinger foretaget af adelsfolk, klostre og abbedier i området. Det var således den stigende efterspørgsel efter skinke, der på afgørende vis bidrog til at udvide denne branche.

BOB »Crudo di Cuneo« er således et resultat af både menneskelige og miljømæssige faktorer, som i tidens løb har haft indflydelse på forarbejdningen og på produktets særlige egenskaber.

4.7. Kontrolinstans:

Kontrolinstansen opfylder kravene i standarden EN 45011.

Navn : I.N.O.Q. — Istituto Nord Ovest Qualità — Società Cooperativa a r.l. Adresse : Piazza Carlo Alberto Grosso n. 82 12033 Moretta (Cuneo) ITALIA Tlf. : +39 0172911323 Fax : +39 0172911320 E-mail : inoq@inoq.it

4.8. Mærkning:

Ved markedsføringen skal BOB »Crudo di Cuneo« være forsynet med et mærke, der garanterer produktets oprindelse og ægthed, bestående af et logo, der påbrændes begge sider af skinken. Mærkningen foretages på forarbejdningsstedet.

Følgende skal anføres klart, med uudslettelige blokbogstaver, som nemt kan skelnes fra anden omgivende tekst, på en etiket, kort, ring eller bånd vedhæftet pakninger med BOB »Crudo di Cuneo«: det særlige, entydige logo for produktet, EF-symbolet omhandlet i artikel 14 i Kommissionens forordning (EF) nr. 1898/2006 og identifikationsnummeret for den pågældende producent som registreret i kontrolsystemet. Logoet for BOB »Crudo di Cuneo« består af to elementer, der gør produktet genkendeligt: en skinke i stiliseret form og en trekant (»cuneo«), som henviser til tilknytningen til hovedstaden i provinsen, der oprindelig havde form af en trekant.

(1) EUT L 93 af 31.3.2006, s. 12.